Hier is SA se gewildste banke(Foto: Maroela Media) Banke was die afgelope jaar een van sektore waaroor Suid-Afrikaners die positiefste op sosiale media gereageer het. Dié bedryf het ook aansienlike groei getoon ten opsigte van positiewe kommentaar (die netto sentiment) wat gebruikers op sosiale media gelewer het. Volgens hierdie kommentare blyk FNB die gunsteling by gebruikers te wees, terwyl Capitec effens in die hek geduik het. Volgens die SA Banking Sentiment Index vir 2022, wat deur die marknavorser DataEQ saamgestel is, het banke ander sektore soos versekeraars, telekommunikasie en kleinhandelaars geklop, wat die positiewe aard van gesprekke oor dié sektore aanlyn betref. Die indeks het gebruikers se gevoel – soos op sosiale media uitgespreek – oor verskeie sektore getoets, en meer as vier miljoen sosialemediaplasings oor die land se grootste banke tussen September 2021 en Augustus 2022 ontleed. Die banke waarna gekyk is, is FNB, Absa, Capitec, Standard Bank, Discovery Bank, Nedbank, TymeBank en African Bank. Kate Jones, DataEQ se hoof van vennootskappe in Afrika, het aan Maroela Media gesê dit is die eerste keer in sewe jaar sedert die maatskappy dié studie begin het, wat die Suid-Afrikaanse bankwese ŉ netto-positief getoon het. Dit beteken daar was baie meer positiewe as negatiewe kommentaar oor banke. Die netto sentiment het van -7,5% verlede jaar tot +9,4% in die afgelope jaar gegroei. Luidens dié indeks is FNB – wat verlede jaar in die laaste plek op die indeks was – vanjaar verreweg die gewildste bank op sosiale media met ŉ netto sentimenttelling van 37,5%, gevolg deur Absa (25,8%) en African Bank (14,1%). Discovery Bank en TymeBank het ook positiewe netto sentimenttellings van onderskeidelik 7,9% en 5,3% behaal. Die eens gewilde Capitec het egter ŉ bloedneus op sosiale media gekry, met ŉ netto sentimenttelling van -15,4%. Terwyl die meeste banke oor die afgelope twee jaar ŉ opwaartste neiging getoon het, het Capitec se sentimenttelling sedert 2019 gedaal. Nedbank en Standard Bank het vanjaar ook negatiewe netto sentimenttellings van onderskeidelik -3,4% en -8,2% behaal. Jones sê FNB se sprong na eerste plek kan hoofsaaklik aan sy #LoveFNB-veldtog toegeskryf word, wat kliënte aangemoedig het om positiewe kommentaar oor die bank en sy dienste te lewer. “Daar was ook verbeterings in hul kliëntedienservaring. Daar was verskeie komplimente vir takpersoneel regdeur die jaar, asook komplimente oor die bank se virtuele kaarte, eWallet-diens en funksie om geld te stuur. “Vir die eerste keer het gebruikers se digitale ervaring kliëntediens as grootste bron van klagtes regoor die bedryf verbygesteek. Die meeste klagtes hou verband met tye wanneer stelsels af was, maar ook bekommernisse oor digitale sekuriteit wanneer dié stelsels af is, onreëlmatighede met rekeninge en onverklaarbare fooie.” Capitec het in Augustus vanjaar ernstige stelselprobleme ondervind, wat aanlyn- en selfoonbankdienste dae lank onderbreek het. Die bank het ook voorvalle by twee van sy takke gehad wat kommer oor veiligheid laat ontstaan het – insluitend ŉ voorval in November verlede jaar toe ŉ kaal vrou rekenaars en toerusting gebreek het. ŉ Video van die voorval is wyd op sosiale media gedeel. Standard Bank, wat die tweede swakste netto sentimenttelling behaal het, het ook in die afgelope jaar verskeie stelselprobleme ondervind wat aanlyn betalings bemoeilik het. Sosialemediagebruikers se sentiment ten opsigte van banke se bedrywighede, reputasie, pryse of fooie en digitale ervaring word ook deur die indeks aangedui. FNB het die hoogste operasionele netto sentimenttelling behaal (32%) en Standard Bank die laagste (-55,2%). Wat reputasie betref het Absa (27,7%) die beste gevaar, met FNB (25,6%) en TymeBank (24,6%) kort op sy hakke. Capitec het hier weer die swakste gevaar, met ŉ telling van 0,9% Dit blyk dat TymeBank (72,6%) die mees positiewe kommentaar ten opsigte van sy pryse en fooie behaal het, gevolg deur African Bank (65,2%) en Absa (56,1%).